**ELŐTERJESZTÉS**

**Szombathely Megyei Jogú Város Közgyűlésének 2018. február 15-i ülésére**

**Javaslat a TOP-os pályázatokkal kapcsolatos döntések meghozatalára**

A TOP-6.6.1-15-SH1-2016-00001 azonosítószámú „Új Egészségügyi Alapellátó Központ kialakítása” című projektben Szombathely Megyei Jogú Város Önkormányzata, mint kedvezményezett a 2016. november 2-án megkötött Támogatási Szerződés értelmében 700.000.000 Ft vissza nem térítendő támogatásban részesült. A projekt előkészítéssel összefüggő megalapozó dokumentum elkészítésére és tervezési munkák elvégzésére a Savaria Városfejlesztési Nonprofit Kft. kapott megbízást. A megalapozó dokumentum alapján megfogalmazott elvárás Szombathely, Makusovszky L. u. 8. szám alatt egy korszerű új egészségügyi alapellátó központ kialakítása földszint és emelet kialakítással, a hozzá tartozó parkolóval, továbbá a Kiskar u. 5-7. szám alatti épületben a felnőtt háziorvosi rendelőknek fogorvosi rendelőkké történő átalakítással műszakilag időtálló, korszerű anyaghasználattal.

Az „Új Egészségügyi Alapellátó Központ kialakítása” című pályázat megvalósításának vonatkozásában a beruházás látványtervét, és beruházási programját Szombathely Megyei Jogú Város Közgyűlése a 186/2016. (VI.9.) Kgy. sz. határozattal elfogadta és továbbtervezésre javasolta.

A Támogatási Szerződés alapján az építési munkákra biztosított **támogatás összköltsége a tartalékkal és saját forrással együtt maximálisan 675 431 210,- Ft.**

Az elfogadott látványtervnek és beruházási programnak megfelelően a Savaria Városfejlesztési Nonprofit Kft.-vel megkötött tervezői szerződés alapján 2017. január 3-ára elkészült az engedélyes és kiviteli tervdokumentáció, melyhez kapcsolódóan a tervezői költségbecslés **mindösszesen 628 357 979 Ft összköltséget jelölt meg.**

A 2017. március 30-án megindított kivitelezésre irányuló közbeszerzési eljárás eredménytelenül zárult, mivel a felhívásra nem érkezett konkrét árajánlat. Az ezt követően lefolytatott közbeszerzési eljárásban két gazdasági szereplő részéről érkezett kivitelezési árajánlat, nettó 891.491.507 Ft, valamint nettó 1.134.649.474 Ft összegben.

Megállapítható, hogy a 2017. január 3-án az Önkormányzat számára a Savaria Városfejlesztési Nonprofit Kft. által koordinált, és a Gáspár Mérnöki Iroda által készített kiviteli terveken szereplő műszaki tartalom nem valósítható meg a jelen piaci környezetben, a rendelkezésre álló támogatásból.

A pályázatban meghatározott költségkorlátok, a beérkezett kivitelezési árajánlatok, valamint a rendelkezésre álló támogatási összeg figyelembevételével az Új Egészségügyi Alapellátó Központ kialakítása a jelen TOP projektből megfelelő színvonalon nem lehetséges a jelentkező költségigények miatt.

A fent leírtak alapján a beruházás Támogatási Szerződésben vállaltaknak megfelelő megvalósítása ellehetetlenült. A 272/2014. (XI.5.) Korm. rendelet (továbbiakban: Korm. rendelet) 90. § (1) bekezdés d) pontja a támogatott tevékenység megvalósításának meghiúsulását, mint Támogatási szerződéstől való elállás esetét nevesíti. Továbbá a Korm. rendelet 1.sz. mellékletének 62.1. szakasza alapján a Támogatási Szerződés teljesítést megelőzően ellehetetlenülés indokával elállás alapján megszüntethető.

Tájékoztatom a Tisztelt Közgyűlést, hogy a beruházás meghiúsulása esetén a TOP-6.6.1-15-SH1-2016-00001 azonosító számú projekt vonatkozásában kezdeményezni szükséges a Támogatási Szerződéstől való elállást.

Az Irányító Hatóságtól Önkormányzatunk 337.463.323, - Ft összegben kapott támogatást, mely összeget kamatterhekkel együtt vissza kell utalnunk.

Az eddig történt kifizetések és teljesítésigazolások:

* Megalapozó dokumentum elkészítésére 1.988.820 Ft összegű teljesítés került leigazolásra, amelyből a teljes összeg átutalásra került.
* Tervezési díjra 28.259.315 Ft összeget fizettünk ki. A tervezői művezetésre vonatkozó kifizetett előleghányad 1.284.515 Ft értékben az Önkormányzat részére visszafizetésre kerül.
* Projektmenedzsment feladatok ellátására 3.429.000 Ft összeget fizettünk ki. A projektmenedzsment tevékenységre vonatkozó kifizetett előleg 1.714.500 Ft értékben az Önkormányzat részére visszafizetésre kerül.
* Nyilvánosság biztosítása tevékenységre a 2.158.996 Ft szerződés szerinti kötelezettségvállalásból 431.799 Ft előleg került kifizetésre, mely összeg az Önkormányzat részére visszafizetésre kerül.
* Közbeszerzési eljárásokkal kapcsolatban összesen 1.139.740 Ft került kifizetésre
* Igazgatási szolgáltatási díjra 233.900 Ft összeget fizettünk ki.
* E.on Zrt. részére hálózati csatlakozási díjra 3.929.360 Ft összeget fizettünk ki.

A kapott támogatási előlegből mindösszesen 39.411.934 Ft összegben került sor kifizetésre, mely összegből 3.430.814 Ft összeget Önkormányzatunk a kifizetett előlegek után visszakap. A további fennmaradó 35.981.120 Ft összeg visszautalása önkormányzati saját forrásból történik, ami az új pályázat költségvetését nem terheli.

Az összeg visszafizetésére az Önkormányzat költségvetésében a fedezet rendelkezésre áll, ezért az Önkormányzat saját költségvetéséből pluszforrás elkülönítésére nincs szükség.

További szerződés szerinti kötelezettségek:

* Közbeszerzési feladatok ellátására 2.884.743 Ft szerződés szerinti kötelezettségvállalás áll fenn.
* Tervezői művezetésre 1.712.685 Ft szerződés szerinti kötelezettségvállalás áll fenn.
* Műszaki ellenőri tevékenységre 6.985.000 Ft szerződés szerinti kötelezettségvállalás áll fenn.
* Projektmenedzsment feladatok ellátására 13.716.000 Ft szerződés szerinti további kötelezettségvállalás áll fenn.
* Nyilvánosság biztosítása feladatok ellátására 1.727.197 Ft szerződés szerinti további kötelezettségvállalás áll fenn.

Mindösszesen 27.025.625 Ft összegben van további kötelezettségünk (szerződés szerint) azonban a Támogatási Szerződéstől való elállás következtében az érintett valamennyi szerződés megszüntetésre kerül.

A Támogatási szerződéstől való elállással lemondott támogatás összege visszakerül az Integrált Területi Program forráskeretébe, ahonnan újabb Támogatási kérelem benyújtásával lehívhatóvá válik, amennyiben azt az Irányító Hatóság támogatja.

Javaslom, hogy az összeget egy új Támogatási kérelem benyújtásával, egy Új Egészségügyi Alapellátó Központ beruházás megvalósítására és a Kiskar utcai rendelők felújítására Önkormányzatunk hívja le.

A Savaria Városfejlesztési Nonprofit Kft. által elkészített, egy kisebb alapterülettel rendelkező épületre vonatkozó új beruházási koncepció javaslat a jelen előterjesztés mellékletét képezi.

A kisebb alapterülettel rendelkező új épület engedélyes és kiviteli terveinek elkészítését a Savaria Városfejlesztési Nonprofit Kft. által megbízott Gáspár Mérnöki Iroda térítésmentesen végzi el, ezen okból a tervek készítésének költsége átcsoportosíthatóvá válik a beruházás kivitelezési költségeinek fedezetére. Az eredetileg tervezett 125 db parkolóhely helyett a csökkentett épület alapterülettel arányos minimálisan kialakítandó 50 db parkolóhely kerül kivitelezésre.

Szombathely Megyei Jogú Város Közgyűlése a 295/2017.(X.26.) Kgy. sz. határozatával döntött, hogy eláll a Városháza épületének felújítása című projekt Támogatási szerződésétől, és visszafizeti a lehívott előleget.

A Támogatási szerződéstől való elállás és az előleg visszafizetése megtörtént, amelyre a Magyar Államkincstár EU Támogatási Főosztály Felülvizsgálati Osztályának tudomásul vételi levele megérkezett.

A Támogatási szerződéstől való elállással lemondott támogatás összege (630 509 659 Ft) visszakerült az Integrált Területfejlesztési Program forráskeretébe, ahonnan újabb Támogatási kérelem benyújtásával lehívhatóvá vált.

Szombathely Megyei Jogú Város Közgyűlése a 295/2017.(X.26.) Kgy. sz. határozatával döntött új Támogatási kérelem kidolgozásáról.

A TOP-6.5.1-16 felhívás 2017. december 22-én kiadott módosítása alapján Szombathely Megyei Jogú Város Önkormányzata 2018. június 30-ig nyújthat be pályázatot önkormányzati tulajdonú épületek energetikai korszerűsítésére.

TOP-6.5.1-16 Pályázati felhívás Területspecifikus mellékletében meghatározott támogatás összege **635 643 103 Ft,** amely a lemondott támogatási összegből és a TOP-6.5.2-15 felhívás maradványösszegéből tevődik össze.

A Savaria Városfejlesztési Nonprofit Kft. fejlesztési javaslata alapján a pályázati felhívásra az alábbi intézmények épületeinek fejlesztése javasolt:

|  |  |  |  |
| --- | --- | --- | --- |
| **Intézmény** | **Cím** | **Kalkulált költség** | **Számított****CO2 megtakarítás** |
| Szombathelyi Szakképzési Szolgáltatási Centrum Oladi Szakgimnáziuma és Szakközépiskolája | Simon István u. 2-4. | **399 198 103 Ft** | **266,14 t/év** |
| Pipitér óvoda | Bem J. u. 9. | **139 800 000 Ft** | **93,24 t/év** |
| Maros Óvoda | Maros u. 17/b | **96 645 000 Ft** | **64,43 t/év** |
| **ÖSSZESEN** |  | **635 643 103 Ft** | **423,81 t/év** |

A Városháza épületének felújításának megvalósításával elért CO2 megtakarítás 246,48 t/év lett volna. A fenti épületek energetikai korszerűsítésének megvalósításával elérhető CO2 megtakarítás 423,81 t/év, tehát Szombathely Megyei Jogú Város Önkormányzata a vállalt indikátorokat teljesíteni tudja.

Jelen előterjesztés mellékletét képezi a Savaria Városfejlesztési Nonprofit Kft. által elkészített, részletes szakmai javaslat.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. február „ „**

 **/: Dr. Puskás Tivadar :/**

**Határozati javaslat**

**……../2018. (II.15.) Kgy. sz. határozat**

Szombathely Megyei Jogú Város Közgyűlése megtárgyalta a „Javaslat a TOP-os pályázatokkal kapcsolatos döntések meghozatalára” című előterjesztést és az alábbi döntést hozta:

1. A Közgyűlés a TOP-6.6.1-15-SH1-2016-00001 azonosító számú, „Új Egészségügyi Alapellátó Központ kialakítása” című projekt tekintetében felkéri a Polgármestert, hogy a Támogatási szerződéstől való elállás tekintetében szükséges intézkedéseket tegye meg, valamint a Támogató felé a 337.463.323 Ft-ot és annak kamatterheit fizesse vissza.
2. A Közgyűlés a TOP-6.6.1-15-SH1-2016-00001 azonosító számú, „Új Egészségügyi Alapellátó Központ kialakítása” című projekt tekintetében felkéri a Polgármestert, hogy gondoskodjon a Támogatási szerződéssel összefüggő valamennyi szerződés haladéktalan megszüntetéséről.
3. A Közgyűlés felkéri a Polgármestert, hogy az előterjesztés mellékletét képező, Savaria Városfejlesztési Nonprofit Kft. által készített új beruházási koncepció javaslat alapján az új Támogatási kérelmet határidőre nyújtsa be.
4. A Közgyűlés felkéri a Polgármestert, hogy gondoskodjon a Szombathelyi Szakképzési Szolgáltatási Centrum Oladi Szakgimnáziuma és Szakközépiskola, a Maros óvoda és a Pipitér óvoda épületeinek felújítására vonatkozó, jelen előterjesztés mellékletében lévő szakmai anyagnak megfelelő tartalmú támogatási kérelmek határidőre történő benyújtásáról.
5. A Közgyűlés felkéri a Polgármestert, hogy a támogatási kérelmekkel kapcsolatos pozitív támogatói döntés esetén a Támogatási szerződéseket aláírja.

**Felelős:**  Dr. Puskás Tivadar polgármester

 Illés Károly alpolgármester

 Molnár Miklós alpolgármester

 Dr. Károlyi Ákos jegyző

 (A végrehajtásért felelős:

Lakézi Gábor, a Városüzemeltetési Osztály vezetője

Szakály Szabolcs, Városfejlesztési Kabinet vezetője

Stéger Gábor, Közgazdasági és Adó Osztály vezetője

Dr. Ajkay Adrián, a Savaria Városfejlesztési Kft. ügyvezetője)

**Határidő:** 1. pont: azonnal

2. pont: azonnal

3. pont: azonnal

4. pont: azonnal

5. pont: Támogatói döntést követően